Lapsen ohutsuolen varjoainetutkimus (pasaasi)

|  |  |
| --- | --- |
| Kuvaus: | Lapsen ohutsuolen varjoainetutkimus, seurataan röntgenkuvilla juodun nesteen kulkua ohutsuolessa |

**TUTKIMUKSEEN VALMISTAUTUMINEN**

Lapsenne on oltava syömättä ja juomatta neljä tuntia (4 h) ennen tutkimusta. Vauvan on oltava yksi ruokaväli syömättä ja juomatta.

Tutkimukseen on varattava tarvittaessa koko päivä aikaa.

Varatkaa mukaan lapselle oma mieluinen muki tai oma tuttipullo. Jos lapsi juo vain jotain tiettyä mehua, ottakaa sitä mukaan. Muutoin käytetään röntgenistä tarvittaessa pillimehua.

Mukaan voi ottaa eväät, koska tutkimuksen loppuvaiheessa lapsi saa luvan syödä ja juoda.

**TUTKIMUKSEN KULKU**

Lapselta riisutaan vartalon yläosa paljaaksi, vain vaipat tai pikkuhousut voi olla jalassa.

Vauvat ja leikki-ikäiset kuvataan makuuasennossa tutkimuspöydällä. Kouluikäisten tutkimus aloitetaan yleensä istuen/seisten.

Tutkimuksen alkuosa tehdään röntgenläpivalaisuhuoneessa ja kestää noin 30 minuuttia, vauvojen kohdalla tämä vaihe pyritään tekemään ilman vanhempien läsnäoloa. Lapselle juotetaan mehuun sekoitettua kirkasta tai valkoista varjoainetta mukista ja vauvoille ja leikki-ikäisille tutin läpi.

Vatsan alueelta otetaan röntgenkuvia eri asennoissa; selällään, vatsallaan ja kyljellään. Vauvoja ja leikki-ikäisiä tuetaan jaloista ja käsistä pysymään paikoillaan kuvauksen aikana. Tutkimuksen jälkeen lapsi pääsee pesulle ja pukeutumaan.

Varjoaineen kulkua suolistossa seurataan 0,5 – 3 tunnin välein otettavin röntgenkuvin, yleensä muutaman tunnin (3-5h) ajan. Kannattaa varautua siihen, että seurantakuvia voidaan ottaa vielä seuraavanakin aamuna.

Seuranta-aikana radiologi arvioi varjoaineen kulun mukaan lapsen mahdollisuuden ruokailla kuvien oton välillä.

Tutkimus on kivuton.

**MUUTA HUOMIOITAVAA**

Lisätietoa säteilystä, röntgensäteilyn vaikutuksista sekä eri tutkimusten säteilyaltistuksesta saa internetistä

 [www.tutkimukseen.fi](http://www.tutkimukseen.fi)

 [www.stuk.fi](http://www.stuk.fi/)

**TUTKIMUKSEN JÄLKIHOITO**

Tutkimuksen jälkeen uloste saattaa olla tavallista vaaleampaa, mikä johtuu varjoaineesta ja on vaaraton, ohimenevä ilmiö.

Suoliston huuhtoutumiseksi kannattaa juoda runsaasti.

**YHTEYSTIEDOT**

Jos teillä on kysyttävää tutkimuksesta, ottakaa yhteys Röntgen 1, toimisto, puh 017-173375, arkisin klo 8.00 - 14.30.